ב"ה הרב ארי שבט

**אתה לא חי בחלל!**

**You Don't Live in a Vacuum!""**

1. הראי"ה קוק, עין איה שבת ה, לז, **על מסכת שבת דף נה ע”ב**

א. מיתיבי, אמרו מלאכי השרת לפני הקב"ה, רבונו ש"ע, מפני מה קנסת מיתה על אדם הראשון. א"ל מצוה קלה צויתיו ועבר עליה. א"ל והלא משה ואהרן שקיימו כל התורה כולה ומתו. א"ל "מקרה אחד לצדיק ולרשע לטוב וגו'".

ב. אע"פ שכל איש ואיש מתיחד בבחירתו במצבו המוסרי, מ"מ כללות התכונה של הנפש האנושית בכללה פועלת על כל אחד ואחד גם באופנים **היוצאים מגבול בחירתו**.

ג. הירידה המוסרית של אדם הראשון קבעה בו פחת כזה שרק ע"י חילופי מעברות יבא לרוממות שלמותו, אשר לזה שואפת ההטבה האלהית השלמה. ואחרי שכבר ההתעלות צריכה להקבע בנפש האנושית בכללה, שמצד[ה] צריכה היא למעבר של המיתה וכל ההתחלפ[וי]ות הבאות לרגלה, ממילא אין באפשר שיצאו מן הכלל אנשים יחידים שהגיעו במעלת בחירתם עד הגבול היותר מרומם, שאיננו צריך עוד תמורה ע"י מעבר המיתה, מפני שרק תכונתם העצמית יכולים הם להביא לידי המעלה היותר מעולה, שהוא דבר [ה] תלוי בהם. אבל איך יביאו לידי המעלה הגמורה את אותו החלק הנמסך בנפשם מנפש האנושית הכוללת, שזה א"א שיתוקן כ"א ע"י התעלות כללית לכל האדם אשר ע"פ האדמה, כי תמלא "הארץ דעה את ד' כמים לים מכסים" (ישעיה יא, ט), וכל זמן שלא נתקן הצד הכללי אין הבחירה מכרעת בדבר, כי "מקרה אחד [...] לטוב וגו'".

2. הראי"ה קוק, עין איה שבת ה, לו על מסכת **שבת דף נה ע"א**

א. סדרי היצורים שנחקקו מאת **צור** כל העולמים ב"ה, הוא להיות מוסיפים והולכים בשלמותם... ע"כ, אם המעמד המוסרי לא נגמר בכללותו, ולא בא עד אותה המדרגה השלמה שאין החטא נמצא עמה, הרי המיתה מוכרחת לו למען שכלולה של היצירה ההולכת ומתקדמת, עד באה אל המגמה של המנוחה, מציאות האדם השלם בתכלית המוסר היותר זך ועליון שהחטא לא נמצא בו.

3. **אורות הקודש, חלק ב, עמ' תלט, הבדלה והכללה - כח**

א. שני קוים עוברים לפנינו בהדרכת הכלל והפרט, קו **המבדיל**, וקו **המחבר**...

ב. אבל בתוך עמקה של הבדלה זו התחברות והכללה גנוזות הן, כלולות הן בכללותה...

ג. וזאת היא נחלת ד' בכל דרך הקודש, **הפרדה על מנת התחברות**, להיפך מההכללה הגסה, המדברת גדולות ואומרת לאגד הכל בחבילה אחת, ומאבדת את כל הוד רוחני ואצילי. וסוף כל סוף על ידי **החשכת** החיים נעכר **אור** הדעת הצלול, והאהבה הגסה המיוחדה של כל בריה מתגברת ונעשית מזוהמה, עד שהכל מתפרד, והארץ כולה תנוע **כשיכור** מכובד פשעה. **סטרא אחרא שרי בחיבורא וסיים בפירודא**, **וסטרא דקדושה שרי בפירודא וסיים, בחיבורא, ושם גופיה איקרי שלום**.